Verdagte aangekeer oor brand by St. George-katedraal(Foto: St. George-Katedraal/Facebook) ŉ 40-jarige man sal na verwagting Dinsdag in ŉ hof in Kaapstad verskyn oor ŉ brand wat Sondagoggend vroeg by die St. George-katedraal in Waalstraat uitgebreek het. “Kringtelevisiekameras van restaurante in die omgewing het beeldmateriaal van die moontlike verdagte verskaf,” sê Andre Traut, woordvoerder van die polisie. “Hy is naby die misdaadtoneel opgemerk toe speurders met hul ondersoek besig was.” Die man is in hegtenis geneem op aanklag van brandstigting. Die motief vir die brandstigting is nog nie bekend nie. Maroela Media het vroeër berig dit blyk dat ’n stuk katoen of gaas aan die brand gesteek is en deur die klein tralievenster naby die trappe wat na die katedraal se Waalstraat-ingang lei, gegooi is. Iemand is opgemerk wat van die katedraal weggehardloop het. ’n Lid van die publiek het omstreeks 01:53 die brand opgemerk en die sekuriteit aan diens in kennis gestel. Die brand is geblus en geen beserings is aangemeld nie.